LT Europos Sąjungos oficialusis leidinys L 169/27

KOMISIJOS REGLAMENTAS (ES) 2018/960

2018 m. liepos 5 d.

kuriuo dėl didžiausios leidžiamosios lambda-cihalotrino liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji lambda-cihalotrino liekanų koncentracija (toliau – DLK) nustatyta Reglamento (EB) Nr. 396/2005 III priedo B dalyje;

(2) pagal Reglamento (EB) Nr. 396/2005 12 straipsnio 2 dalį kartu su jo 12 straipsnio 1 dalimi Europos maisto saugos tarnyba (toliau – Tarnyba) pateikė pagrįstą nuomonę (2) dėl nustatytos lambda-cihalotrino DLK peržiūros. Vėliau Tarnyba pateikė lambda-cihalotrino tarpusavio vertinimo išvadą (3), kurioje atnaujinti veikliosios medžiagos analizės kriterijai. Pagal Reglamento (EB) Nr. 396/2005 43 straipsnį Komisija paprašė Tarnybos patikslinti lambda-cihalotrino vertinimą atsižvelgiant į naujus kriterijus. 2015 m. gruodžio 2 d. Tarnyba pateikė pagrįstą nuomonę (4) dėl nustatytos lambda-cihalotrino DLK peržiūros patikslinimo. Lambda-cihalotrino liekanų apibrėžtis taip pat apima veikliąją medžiagą gama-cihalotriną. Komisija taip pat paprašė Tarnybos pagal Reglamento (EB) Nr. 396/2005 43 straipsnį peržiūrėti lambda-cihalotrinui nustatytą DLK, taip pat atsižvelgiant į galimas gama-cihalotrino naudojimo paskirtis. 2017 m. liepos 26 d. Tarnyba pateikė pagrįstą nuomonę (5) dėl nustatytos lambda-cihalotrino DLK tikslinės peržiūros, atsižvelgiant į nekonkrečią liekanų apibrėžtį;

(3) Tarnyba pasiūlė pakeisti visų produktų liekanų apibrėžtį. Ji nustatė, kad dėl lapiniams kopūstams ir ryžių grūdams nustatytos DLK kyla rizika vartotojams. Todėl šią DLK reikėtų sumažinti. Tarnyba padarė išvadą, kad trūksta tam tikros informacijos apie visiems produktams nustatytas DLK vertes ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede tiems produktams turėtų būti nustatyta dabartinio arba Tarnybos nustatyto dydžio DLK. Tarnyba taip pat padarė išvadą, kad nėra informacijos apie saulėgrąžų sėkloms, sojoms ir arbatai nustatytą DLK ir kad rizikos valdytojai turi papildomai apsvarstyti šį atvejį. Todėl turėtų būti nustatyta tokia DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(4) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar kodekso didžiausios leidžiamosios koncentracijos (CXL) vertės, DLK turėtų būti nustatyta atsižvelgiant į konkrečią nustatymo ribą arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(5) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos dėl kelių medžiagų padarė išvadą, kad dėl su tam tikromis prekėmis susijusios technikos raidos reikia nustatyti konkrečias jų nustatymo ribas;

(6) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(7) per Pasaulio prekybos organizaciją konsultuotasi dėl naujų DLK verčių su Sąjungos prekybos partneriais ir į jų pastabas atsižvelgta;

(8) todėl Reglamentas (EB) Nr. 396/2005 turėtų būti atitinkamai iš dalies pakeistas;

(9) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(10) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(11) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Dėl veikliosios medžiagos lambda-cihalotrino visuose produktuose ir ant jų, išskyrus lapinius kopūstus ir ryžių grūdus, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti ES arba į ją importuoti iki 2019 m. sausio 26 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2019 m. sausio 26 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2018 m. liepos 5 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) Europos maisto saugos tarnyba, 2014 m. Reasoned opinion on the review of the existing maximum residue levels (MRLs) for lambda-cyhalothrin according to Article 12 of Regulation (EC) No 396/2005. EFSA Journal 2014;12(1):3546.

(3) Europos maisto saugos tarnyba, 2014 m. Conclusion on the peer review of the pesticide risk assessment of the active substance lambda-cyhalothrin. EFSA Journal 2014;12(5):3677.

(4) EFSA (Europos maisto saugos tarnyba), 2015 m. Reasoned opinion on the revision of the review of the existing maximum residue levels for lambda-cyhalothrin. EFSA Journal 2015;13(12):4324.

(5) EFSA (Europos maisto saugos tarnyba), 2017 m. Reasoned opinion on the focused review of the existing maximum residue levels for lambda-cyhalothrin in light of the unspecific residue definition and the existing good agricultural practices for the substance gamma-cyhalothrin. EFSA Journal 2017;15(7):4930.